Werknemers ‘bewusteloos’ gevind ná fop-transitoroofArgieffoto Vyf verdagtes is die afgelope naweek in onderskeidelik Norkem Park, Bloemfontein, Rustenburg en Nongoma vasgetrek ná hulle na bewering ongeveer R30 miljoen by Brinks Finance Solution gesteel het tydens ŉ kamma-transitorooftog. Al die verdagtes was werknemers van dié maatskappy. Kapt. Ndivhuwo Mulamu, woordvoerder van die Valke, het gesê die Valke se Nasionale Buro vir Onwettige Vuurwapenbeheer en Prioriteitsmisdaad het die ondersoek behartig. “Daar word beweer dat ŉ gepantserde transitovoertuig wat deur ŉ sedanmotor vergesel is 13 April van Spartan na Selby naby Johannesburg gereis het om kontant te gaan aflewer. Die voertuig het onverwags naby Kensington stilgehou, die gepantserde voertuig is van agter af oopgemaak en drie onbekende mans het sakke vol geld geneem voor hulle weggery het,” het Mulamu gesê. Drie werknemers van Brinks Finance Solutions het in die gepantserde voertuig en drie in die sedan gereis. “Toe hulle stilhou, is hulle deur ŉ onbekende voertuig met drie insittendes genader, die geldwa is oopgemaak en sakke vol geld volgens waarnemers in die onbekende voertuig gelaai. Die gepantserde voertuig asook die sedan en die onbekende voertuig het die toneel in verskillende rigtings verlaat.” Volgens Mulamu het die ses wagte [in die geldwa en sedan] daarna weggery van die toneel en hul werkgewer eers kilometers weg van die toneel gebel en van die “rooftog” in kennis gestel. “Toe ŉ noodvoertuig van Spartan af na hulle gestuur is, is al ses bewusteloos aangetref en na ŉ hospitaal geneem. Daar is vasgestel hulle het koeldrank wat met ŉ onbekende stof gedokter was, gedrink.” Volgens Mulamu is die vermoede dat dié vloeistof dwelms kon bevat. Mulamu het gesê dié ses is later uit die hospitaal ontslaan. “Bewyse is nou na vore gebring wat die werknemers [van die maatskappy] ook in dié ‘rooftog’ onder verdenking plaas. Die polisie het dus nege verdagtes in die visier van wie vyf reeds vasgetrek is. Ons soek nog na vier, onder wie die bestuurder van die geldwa wat saam met die ander uit die hospitaal ontslaan is en die drie mans in die onbekende voertuig.” Die vyf verdagtes wat reeds in hegtenis geneem is, is Nkosinathi Feni (48), Gabriel Mbhango (35), Siphiwe Hlungwane (45), Bavuyise Ndaba (30), en Petros Ndlovu (38). Hulle het Dinsdag die eerste keer in die Johannesburg landdroshof hof verskyn op aanklagte van diefstal en sameswering waar die saak na 30 April uitgestel is vir nadere ondersoek. Die verdagtes bly in aanhouding tot dan.